ประชาชนอย่าหลงเชื่อมิจฉาชีพหลอกส่งแอปกรมสรรพากรปลอม ให้ติดตั้งชำระภาษีหวังดูดเงินในบัญชี
เพจศูนย์ต่อต้านข่าวปลอมประเทศไทย เผยแพร่ข้อมูลพบกลุ่มมิจฉาชีพใช้โอกาสช่วงเดือนมกราคม – มีนาคมของทุกปี ที่เป็นช่วงยื่นแบบแสดงรายการภาษีเงินได้บุคคลธรรมดา (ภ.ง.ด.90/91) แอบอ้างเป็นเจ้าหน้าที่สรรพากร โทรศัพท์เข้ามาหลอกลวง หรือส่งข้อความหลอกให้กดลิงก์ดาวน์โหลดแอปพลิชันกรมสรรพากรปลอม อ้างว่า จะตรวจสอบรายได้ หรือให้ชำระภาษีผ่านแอปพลิเคชันดังกล่าว หลังจากนั้นจะทำการโจรกรรมเงินในบัญชี จากการตรวจสอบกับกรมสรรพากร ยืนยันว่า ไม่มีนโยบายให้เจ้าหน้าที่ติดต่อทางโทรศัพท์หรือทางไลน์ เพื่อติดตามการชำระภาษี ตรวจสอบข้อมูลรายได้ หรือส่งลิงก์แอปพลิเคชันให้ดาวน์โหลดเพื่อให้ชำระภาษีแต่อย่างใด ย้ำให้ประชาชนติดต่อผ่านช่องทางยื่นแบบและชำระภาษีของกรมสรรพากร ได้ที่สำนักงานสรรพากรพื้นที่สาขา  และเว็บไซต์กรมสรรพากร www.rd.go.th หากมีมิจฉาชีพส่งข้อความหรือโทรศัพท์ติดต่อมาในลักษณะดังกล่าว อย่าหลงเชื่อ อย่าโหลดแอปพลิเคชันตามที่มิจฉาชีพกล่าวอ้าง